Man doodgeskiet, vriend gewond in hoewe-aanvalAnton Kleyn (Foto: Verskaf) Hy was ŉ man met ŉ goeie hart. Só het Anton Kleyn (61) se familie hom Dinsdag beskryf nadat hy vroegoggend op ŉ kleinhoewe in die Mooiplaats-omgewing, oos van Pretoria, in ŉ gewapende huisroof doodgeskiet is. Kleyn is in die bors geskiet en is op die toneel dood verklaar. Aubrey du Plessis (45), ŉ vriend van Kleyn, is in die lies geskiet en sterk tans in die hospitaal aan. Du Plessis het tydens die voorval op die kleinhoewe gekuier. Kapt. Kay Makhubela, polisiewoordvoerder, het gesê gewapende mans het omstreeks 01:15 toegeslaan. Die polisie is sowat ŉ driekwartier later daarheen ontbied. Met die polisie se aankoms is Kleyn en Du Plessis in Kleyn se houthuis op die kleinhoewe aangetref. “Die voorlopige ondersoek dui daarop dat die mans deur die huis se venster geskiet is,” het Makhubela gesê. Kleyn se broerskind, Luan, het ook gesê dit lyk of die twee mans deur die venster geskiet is. Die venster waardeur die verdagtes geskiet het (Foto: Verskaf) “Aubrey is op die bank in die woonkamer deur die venster geskiet. Hy het vir my oom, wat in die slaapkamer was, geskreeu om weg te kruip. My oom het op daardie oomblik uit die kamer gekom en is toe deur dieselfde venster in sy regterbors, in die long, geskiet. Aubrey is in die lies geskiet,” het Luan gesê. Paramedici het Kleyn op die toneel dood verklaar. Du Plessis is na ŉ nabygeleë hospitaal vir mediese behandeling geneem. Die verdagtes het met ŉ ou televisiestel, DVD-speler en albei mans se selfone gevlug. Makhubela het gesê die verdagtes is steeds op vrye voet. ŉ Saak van moord en poging tot moord word ondersoek. Luan sê sy pa, Louis Kleyn, en sy oom het jare lank saam op die kleinhoewe geboer. Hulle het eers met beeste geboer en onlangs kitsgras begin kweek. Kleyn het onlangs in sy houthuis op die hoewe afgetree. “My oom was ŉ man met ŉ goeie hart. Daar is nie woorde om te beskryf hoe goedhartig hy was nie,” het Luan gesê. Louis het aan Maroela Media gesê dat hy die mooi herinneringe saam met sy broer sal koester en onthou.